CELEX: 62019TN0052
Language: fi
Date: 2019-01-28 00:00:00
Title: Asia T-52/19: Kanne 28.1.2019 – AH v. Eurofound

25.3.2019   
            
            
               FI
            
            
               Euroopan unionin virallinen lehti
            
            
               C 112/43
            
         
      Kanne 28.1.2019 – AH v. Eurofound
      (Asia T-52/19)
      (2019/C 112/52)
      Oikeudenkäyntikieli: ranska
      
         Asianosaiset
      
      
         Kantaja: AH (edustaja: asianajaja N. de Montigny)
      
         Vastaaja: Euroopan elin- ja työolojen kehittämissäätiö (Eurofound)
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan Euroopan elin- ja työolojen kehittämissäätiön 22.3.2018 tekemän päätöksen, joka annettiin kantajalle tiedoksi hänen asianajajansa välityksellä tämän säätiön asianajajan eli Beauchamps-asianajotoimiston laatimalla kirjeellä, siltä osin kuin siinä hylätään kantajan tekemä kantelu, jossa hän ilmoittaa henkilötietoja ja yksityisyyden suojaa koskevien sääntöjen rikkomisesta, hänen vaatimuksensa asiaa koskevasta tutkinnasta ja valittajan 2.2.2018 asianajajansa välityksellä esittämä korvausvaatimus
               
            
                  —
               
               
                  velvoittamaan vastaajan maksamaan 30 000 euroa korvauksena ”data breachin” ja 2.2.2018 esitetyn vaatimuksen hylkäämisen seurauksena aiheutuneesta henkisestä kärsimyksestä
               
            
                  —
               
               
                  velvoittamaan vastaajan korvaamaan oikeudenkäyntikulut.
               
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa seitsemään kanneperusteeseen.
      
                  1)
               
               
                  Ensimmäinen kanneperuste, joka perustuu riidanalaisen päätöksen lainvastaisuuteen siltä osin kuin tätä päätöstä ei tehnyt toimivaltainen nimittävä viranomainen vaan ulkopuolinen asianajotoimisto, jolla ei ollut siihen valtuutusta tai toimivaltuuksia.
               
            
                  2)
               
               
                  Toinen kanneperuste, joka perustuu hyvää hallintoa koskevan velvollisuuden ja avustamisvelvollisuuden laiminlyöntiä sekä Euroopan unionin virkamiehiin sovellettavien henkilöstösääntöjen (jäljempänä henkilöstösäännöt) 22 ja 24 artiklan rikkomista, koska vastaaja hylkäsi vaatimuksen ilman hallinnollisen tutkimuksen suorittamista.
               
            
                  3)
               
               
                  Kolmas kanneperuste, joka perustuu muun muassa perusteluvelvollisuuden laiminlyöntiin, puolustautumisoikeuksien ja erityisesti kuulluksi tulemista koskevan oikeuden loukkaamiseen ja huolenpitovelvollisuuden laiminlyöntiin.
               
            
                  4)
               
               
                  Neljäs kanneperuste, joka perustuu henkilöstösääntöjen 26 artiklan ja henkilötietojen suojaa koskevaa oikeutta koskevien säännösten ja määräysten rikkomiseen.
               
            
                  5)
               
               
                  Viides kanneperuste, joka perustuu eturistiriitaan sekä hallinnon objektiivisuus-, puolueettomuus- ja riippumattomuusvelvollisuuden laiminlyöntiin.
               
            
                  6)
               
               
                  Kuudes kanneperuste, joka perustuu harkintavallan väärinkäyttöön.
               
            
                  7)
               
               
                  Seitsemäs kanneperuste, joka perustuu henkilöstösääntöjen 17 artiklan rikkomiseen ja ammattiyhdistystoiminnan, johon kaikilla työntekijöillä on oikeus osallistua, luottamuksellisuuden loukkaamiseen.